REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/323-19

3. decembar 2019. godine

B e o g r a d

Z A P I S N I K

54. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 3. DECEMBRA 2019. GODINE

Sednica je počela u 12.15 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Jovanović, Jasmina Karanac, Stefana Miladinović, dr Vladimir Orlić, Snežana B Petrović i Dalibor Radičević.

Sednici su prisustvovali zamenici članova Odbora: Ivana Nikolić (zamenik Jovice Jevtića) i Milan Ljubić (zamenik Olivere Pešić).

Sednici nisu prisustvovali članovi Odbora: Dragan Vesović, Nenad Konstantinović, Zoran Milekić, Ognjen Pantović, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

Sednici su prisustvovali i narodni poslanici: Borka Grubor i dr Predrag Jelenković iz Odbora za zaštitu životne sredine:.

Sednici su prisustvovali iz Beogradskog fonda za političku izuzetnost: Lidija Radulović, Nebojša Miljanović, Stefan Bošković i Aleksandar Nikolić, iz GIZ a: Svetlana Bačanin i Bojana Ristanović, iz Stalne konferencije gradova i opština Klara Danilović i sa Saobraćajnog fakulteta vanredni profesor Vladimir Đorić.

Odbor je, jednoglasno (9 glasova ,,za“), u skladu sa predlogom predsednika Odbora usvojio sledeći

D n e v n i r e d:

1. Prezentacija radnog teksta Brošure o održivoj urbanoj mobilnosti.

Prva tačka dnevnog reda - Prezentacija radnog **teksta Brošure o održivoj urbanoj mobilnosti**

U uvodnom izlaganju Katarina Rakić, predsednik Odbora, istakla je da je urbana mobilnost vrlo važna tema pre svega namenjena jedinicama lokalne samouprave, a da je na zakonodavnoj vlasti da pomogne i dâ smernice kako da se planovi održive urbane mobilnosti implementiraju. Ministarstvo građevinarstva, saobraćaja i infrastrukture je 13. juna 2019. godine donelo Strategiju održivog urbanog razvoja do 2030. godine i to je prvi strateški dokument na republičkom nivou iz ove oblasti. S tim u vezi u narednom periodu trebalo bi doneti i zakon koji će ovu oblast bliže definisati. Naglašeno je da bi urbana mobilnost trebala da dobije i opredeljena sredstva u budžetu za planove lokalnim samoupravama. Predsednik Odbora je podsetila prisutne da je 42. sednica Odbora, održana 16. aprila 2019. godine, bila posvećena Planiranju održive urbane mobilnosti i da je u maju mesecu sa narodnim poslanikom Snežanom B. Petrović, članom Odbora, boravila u studijskoj poseti Republici Sloveniji gde su imale priliku da vide primere dobre prakse u Ljubljani. Međutim, primer Ljubljane ne može da se primeni na grad veličine Beograda ali bi mogao da bude dobar primer za manje lokalne samouprave. Predsednik Odbora je pozvala sve prisutne da u raspravi daju svoje komentare o Nacrtu brošure, da bi kada Brošura o održivoj urbanoj mobilnosti bude kompletna mogli da je prezentuju i lokalnim samoupravama u celoj zemlji.

Svetlana Bačanin, predstavnik GIZ a, istakla je da je jedna od aktivnosti GIZ a bila studijsko putovanje u Ljubljanu na temu održive urbane mobilnosti, a koja će biti glavna tema i u Moldovi na 4. Parlamentarnom forumu za jugoistočnu Evropu. GIZ ima saradnju i sa drugim gradovima u regionu u vezi planova održive urbane mobilnosti (POUM). Grad Beograd radi na izradi svog plana, a GIZ će finansirati jednu od mera, kao i u Kruševcu koji je prvi grad u Republici Srbiji koji je izradio POUM još 2017. godine. Zatim, u saradnji sa Stalnom konferencijom gradova i opština pruža se podrška Šapcu i Pirotu za izradu planova održive urbane mobilnosti.

U nastavku sednice Vladimir Đorić, vanredni profesor Saobraćajnog fakulteta istakao je da prezentacija predstavlja održivu urbanu mobilnost kao odgovor na negativne efekte koje narastajući obim saobraćaja stvara u gradovima. U brošuri se prave paralele između tradicionalnog i održivog planiranja, a predstavljen je i proces izrade Plana sa istaknutim specifičnostima, planovi održive urbane mobilnosti u Evropi sa aspekta propisa i prakse i planovi održive urbane mobilnosti u Srbiji, kao i prepreke za njihovo širenje. U prvom delu brošure stavljen je akcenat na standardne probleme u gradovima danas kao što su preveliki broj vozila, zagađenje, buka, prenaseljenost, a izradom planova održive urbane mobilnosti trebalo bi da se smanji korišćenje putničkih automobila. Statistički podaci pokazuju da je stepen posedovanja automobila u Srbiji u stalnom porastu, samo Beograd u periodu od desetu godina ima porast od 20% i prognoza je da će taj trend nastaviti da raste. Ono što se najčešće u planovima održive urbane mobilnosti spominje jeste koji se vid prevoza u gradovima najčešće koristi i tu je Grad Beograd u vrhu, na nivou Evrope, jer se oko 50% kretanja obavlja nekim vidom javnog prevoza. Naglašeno je da koncept održive urbane mobilnosti akcentuje tri principa: integraciju, participaciju i merenje efekata. Princip integracije podrazumeva uključivanje različitih struka u rešavanje problema saobraćaja. Participacija podrazumeva učestvovanje javnosti tokom celog procesa planiranja, jer se na taj način obezbeđuje bolje sagledavanje problema kretanja i formiranje rešenja, a stalno merenje efekata primenjenih mera se obezbeđuje konstantnim radom na unapređenju Plana što je značajna razlika u odnosu na tradicionalne planove. Istaknuto je da je osnovna karakteristika održivog planiranja u odnosu na standardni pristup, zapravo suprotan pristup rešavanju problema. Održivo planiranje prvo definiše željeno stanje, a zatim se planira kako doći do adekvatnog rešenja. Evropska metodologija za sprovođene Plana održive urbane mobilnosti (ELTIS) primenjiva je za naše lokalne samouprave, ali je naglašeno da je veoma zahtevna.

Klara Danilović, iz Stalne konferencije gradova i opština, istakla je da se pod pojmom mobilnosti koji se koristi u ovoj brošuri podrazumeva svaka vrsta kretanja, a ne samo saobraćaj koji podrazumeva upotrebu motornih vozila. Evropska unija je osnovne principe održive urbane mobilnosti pretočila u Belu knjigu o saobraćaju koja je usvojena 2011. godine, a 2013. godine usvojen je Paket mera politike za mobilnost u gradovima. Ovaj paket mera bavi se konkurentnom i energetski efikasnom mobilnošću i u njemu se nalaze smernice za izradu planova održive urbane mobilnosti, ali i smernice vezane za planiranje saobraćaja u gradovima. Naglašeno je da ovaj paket smernica nije obavezujuć za zemlje članice Evropske unije, ali istraživanje je pokazalo da 25 od ukupno 28 zemalja članica EU podržava i finansijski i zakonski izradu planova održive urbane mobilnosti, a tri države članice su tek na početku procesa. Najnaprednije zemlje u ovoj oblasti su Francuska i regije u Španiji i Belgiji (Katalonija i Flandrija) gde je obaveza izrade propisa na nacionalnom, odnosno na regionalnom nivou. Istaknuto je da zakonsko regulisanje nije najvažnije za promene koje treba da se dogode u gradovima, već i instrumenti finansijske podrške, uputstva i metodologije, ali i razmena znanja. Što se tiče planova održive urbane mobilnosti u Srbiji procesi se odvijaju u zavisnosti od potreba i stanja u gradovima. Pozitivan primer je grad Kruševac, koji je uzeo učešće u nekoliko Evropskih projekata i sledeći evropske smernice napravili su Plan koji je usvojila Skupština grada. Sada su u fazi implementacije pod nadzorom Komisije koja prati sprovođenje plana. Grad Valjevo, takođe, ima POUM od 2019. godine, kao rezultat Evropskog projekta, koji se bavio unapređenjem pešačenja. Grad Beograd je izradu POUM a poverio stručnjacima, a finansira se iz budžeta. Pirotu i Šapcu se pruža podrška u izradi POUM a po ELTIS metodologiji, koja se do sada pokazala primenjiva i na naše gradove. Ukazano je da su prepreke za izradu planova nedostajući kapaciteti u lokalnim samoupravama: saobraćajni inženjeri, arhitekte i urbanisti. Ono što se nudi kao odgovor na ovaj problem je umrežavanje, razmena iskustava i znanja. Gradovi u Srbiji se već uključuju u razne mreže stručnjaka, a postoji i niz mreža koje Evropa podržava. Najčešće se spominje CIVINET mreža koja je oformljena za Sloveniju, Hrvatsku i Jugoistočnu Evropu. Istaknuto je da je Evropska nedelja mobilnosti, manifestacija koju Evropska komisija podržava od 2001. godine, jedan od instrumenata koji pomaže u promeni načina razmišljanja kod građana. U toku 2019. godine 22 grada u Republici Srbiji su obeležila Evropsku nedelju mobilnosti. Četiri opštine su dobile status zlatnog učesnika u ovoj manifestaciji, tako što su u trajanju od sedam dana odgovorile na temu ,,Bezbedno pešačenje i bicikliranje“. Naglašeno je da bi tema održive urbane mobilnosti trebala da se nađe u novoj Strategiji razvoja saobraćaja od 2020. do 2030. godine, koju priprema nadležno ministarstvo. Ključni akteri za promociju održive urbane mobilnosti su Ministarstvo građevinarstva, saobraćaja i infrastrukture, Ministarstvo zaštite životne sredine, Agencija za bezbednost saobraćaja, a na lokalnom nivou gradovi i opštine, javna urbanistička preduzeća, saveti za bezbednost saobraćaja, kao i stručna javnost, univerziteti, nevladine organizacije, Stalna konferencija gradova i opština.

Aleksandar Nikolić, iz Beogradskog fonda za političku izuzetnost, je na početku svog izlaganja dao sugestiju da bi u delu brošure, koji se odnosi na infografiku u konačnoj verziji trebalo da se nađe stanje u opštinama: u kojima je POUM urađen i u opštinama u kojima se tek radi. Naglašeno je da je POUM strateški dokument koji se radi na deset godina i da se sprovodi u četiri ciklusa: pripremna analiza, strateško razvijanje, definisanje vizije i implementacija plana. EU je stava da svi gradovi veličine preko 100.000 stanovnika treba da imaju POUM, koji se i nameće kao obaveza zbog pristupa Evropskim fondovima. Veoma važnu ulogu u izradi POUM a ima uključivanje različitih struka u rešavanju problema saobraćaja, i značajno je pribavljanje podatka šta je to što generiše potrebu za mobilnošću u manjim sredinama. U izradi Plana je neophodna bolja saradnja između institucija, razmena podataka i komunikacija sa građanima. Opšti trend na nivou cele EU je da dolazi do naseljavanja urbanih područja i procenjuje se da će do 2050. godine 80% stanovništva živeti u gradovima i u skladu sa tim gradovi treba blagovremeno da reaguju. Na kraju izlaganja, istaknuto je da je zakonska regulativa neophodna za ovu oblasti.

U diskusiji, koja je usledila nakon prezentacije radnog teksta Brošure o održivoj urbanoj mobilnosti narodni poslanici su davali komentare, sugestije i postavljali pitanja. Ukazano je na razliku u broju stanovnika i veličini gradova Ljubljane i Beograda, da je stanovništvo promenilo način života tokom godina, da je potrebno raditi na promociji zdravog života kod građana, da upotreba stranih reči u Brošuri nije neophodna, i istaknut je veliki značaj saradnje sa Konferencijom gradova i opština. Zatim, izražene su pohvale na predstavljenoj Brošuri i da bi trebalo nastaviti praksu dobre saradnje sa Narodnom skupštinom, kao i potrebu za većom prisutnošću medija kako bi se istakla važnost ove teme. Ukazano je i na važnost razumevanja Plana, kako bi se u skladu sa Strategijom mogli doneti odgovarajući propisi i poseban zakon koji bi bliže regulisao urbanu mobilnost. Takođe, iznet je komentar malog broja dobrih primera gradova u samoj Brošuri. Postavljeno je pitanje kao se urbana mobilnost uklapa u koncept “smart and safe cities”, kao i mogućnost održavanja sednice van sedišta u narednom periodu u gradovima Srbije koji imaju dobar primer prakse bezbednosti u saobraćaju i zdravog načina života. Postaljeno je i pitanje u vezi sa uvođenjem novih modela prevoza unutar grada i međugradskog prevoza, s tim u vezi naveden je primer koncepta “ride sharing-a”, i da se detaljnije objasni situacija u Beogradu gde 50% stanovništva koristi javni prevoz. Istaknuto je da se u saradnji sa ministarstvima nadležnim za poslove finansija, državne uprave i lokalne samouprave i unutrašnjih poslova donesu propisi koji bi povećali procenat od 50% naplaćenih kazni na teritoriji lokalne samouprave kako bi se povećala bezbednosna kultura u saobraćaju, kao i dobra praksa ukidanja poreza na vozila na električni pogon što bi uticalo na povećanje broja pomenutih vozila na putevima širom Srbije. Takođe, predočen je predlog za organizovanjem pomenutih kampanja o zdravom načinu života u svakom gradu Srbije i izražena je potreba za izmenom propisa kako bi se mogli angažovati mladi stručni kadrovi, koji bi radili na projektima u vezi sa urbanom mobilnošću u budućem periodu. Postavljeno je i pitanje u vezi sa statistikom nesrećnih slučajeva u saobraćaju u Republici Srbiji i koliko je javnost upoznata sa istim. Istaknut je i primer manje sredine, konkretno Uba, gde sa povećanjem privredne aktivnosti stanovništvo sve više koristi automobile i stim u vezi izražena je potreba za uvođenjem javnog prevoza. Takođe, iznet je predlog da se u Srbiji na nivou okruga uz prisustvo članova Saveta za bezbednost saobraćaja održe predavanja na ovu temu. Zatim, je ukazano da bi fotografije gradova u samoj brošuri mogle da budu adekvatnije i da treba raditi na menjanju svesti i navika građana kada je u pitanju korišćenje automobila u saobraćaju i njihovo parkiranje. Predloženo je i da se organizuje zajednička sednica Odbora za odbranu i unutrašnje poslove i Odbora za prostorno planiranje, saobraćaj, infrastrukturu i telekomunikacije uz prisustvo prisutnih gostiju i predstavnika ostalih nadležnih institucija kako bi se bliže razmotrila tema izmena i dopuna Zakona o bezbednosti saobraćaja.

U odgovoru na pitanja narodnih poslanika, predstavnica Stalne konferencije gradova i opština je izrazila zahvalnost na svim komentarima i sugestijama i složila se sa predlogom za održavanje sednice van sedišta u narednom periodu. Naglašeno je da promocija zdravih navika i načina života zauzima veliki prostor u planovima održive urbane mobilnosti i navela primer grada Kruševca, gde je gradska uprava tokom Evropske nedelje mobilnosti u septembru mesecu sprovela anketu među građanima kako bi želeli da izgleda gradski trg nakon rekonstrukcije 2021. godine. U Beogradu je organizovano savetovanje o zdravijem načinu života i biciklistička radionica, naveden je primer grada Pirota i Šapca, kao i veliki broj kampanja koje promovišu bezbednost u saobraćaju i zdrav način života širom Srbije u saradnji sa predstavnicima Domova zdravlja. Istaknuta je namera Stalne konferencije gradova i opština da u narednom periodu ostvare kontakt sa Agencijom za bezbednost saobraćaja kako bi se predstavila ova tema i dobila podrška da se sredstva Saveta za bezbednost saobraćaja slobodnije koriste za spovođenje mera održive urbane mobilnosti. Istaknuta je inicijativa grada Beograda koja se odnosi na izmenu Zakona o bezbednosti saobraćaja sa ciljem promocije i veće bezbednosti korišćenja bicikala u javnom saobraćaju. Naveden je grad Ljubljana kao dobar primer uvođenja sistema „grad prema meri čoveka“ - na taj način je smanjena zagađenost vazduha, gojaznost stanovnika i broj bolovanja.

Predstavnik Beogradskog fonda za političku izuzetnost složio se sa izraženim sugestijama u vezi sa upotrebom stranih reči, ali i naglasio potrebu da što veći broj građana uzme učešće u izradi navedenih planova.

Odgovarajući na pitanja poslanika, predstavnik Saobraćajnog fakulteta Univerziteta u Beogradu naglasio je značaj konciznije i skraćene verzije same brošure kako bi bila razumljiva široj populaciji. To podrazumeva manje primera gradova sa dobrom praksom uz mogućnost uvođenja određenih linkova samih gradova kako bi se dobile željene informacije. Takođe, istaknuto je da postoje mogućnosti kada su u pitanju potrebna finansijska sredstva za implementaciju ovakvog projekta za povlačenje sredstava iz fonda Evropske unije. Na pitanje u vezi sa korišćenjem javnog prevoza u Beogradu od strane 50% stanovništva, predočeni su i pozitivni i negativni efekti. Zatim, u vezi sa procentom nesrećnih slučajeva u saobraćaju u Srbiji naglašeno je da taj podatak prvenstveno dolazi od strane Instituta za javno zdravlje i ostalih nadležnih institucija. Kada je reč o biciklističkim ulicama zakonska regulativa onemogućava da se promoviše urbana mobilnost i izražena je molba za podršku od strane Narodne skupštine u realizaciji ovih aktivnosti.

Predstavnica GIZ a je, takođe, izrazila zahvalnost na raspravi i istakla da kada je u pitanju podizanje svesti stanovništva o zdravom načinu života veliki akcenat se stavlja na komunikacijsku strategiju, prate se sve aktivnosti i važno je da se stalno naglašava kultura zdravog života.

Na kraju sednice Katarina Rakić, predsednik Odbora, zahvalila se svima na učešću i pozvala narodne poslanike da sva dodatna pitanja, sugestije i komentare u vezi sa predstavljenim radnim tekstom Brošure o održivoj urbanoj mobilnosti upute elektronskim putem Odboru, koji će ih proslediti prisutnim gostima iz nadležnih institucija da ih razmotre prilikom izrade završne verzije brošure.

U diskusiji su učestvovali narodni poslanici: Katarina Rakić, Snežana B. Petrović, Stefana Miladinović, Ivana Nikolić i Dragan Jovanović.

Na sednici Odbora vođen je tonski zapis.

Sednica je zaključena u 14.00 časova.

SEKRETAR ODBORA PREDSEDNIK ODBORA

Biljana Ilić Katarina Rakić